**UNA ESCALA QUE BAIXA**

Un dia, no sé per què, vaig deixar a la intempèrie, a l’hort de casa, una peça gran de fang que havia treballat feia anys quan estudiava la carrera. La peça no estava cuita i no va trigar gaire a desfer-se. Els temps (metereològic, cronològic i Kairològic) van fer el seu Fer i la peça va acabar absorbida per la terra.

Anys després, quan pensava en una escala que baixa per a la proposta Scala Terrae vaig recuperar l’experiència i em vaig imaginar una gran escala de fang que gràcies als temps era absorbida per la terra i que, aleshores, en comptes d’anar amunt tota ella aniria avall. Però és clar, els aspectes tècnics han estat importants alhora de materialitzar aquesta escala descendent que poc a poc ha anat reduïnt les seves dimensions per amotllar-se a les exigències de la matèria. En aquest procés agraeixo molt l’assessorament del canterer de Miravet, Josep Papasseït que em va parlar de tensions, d’equilibri de forces, d’assecats, de tipus de fangs, de l’aigua, etc. i així vaig comprendre que l’escala que m’imaginava demanava una destresa tècnica important que jo no tenia.

Per això, havent fet vàries proves, corro el risc que l’escala finalment s’esquerdi i en comptes de baixar lentament (tal i com havia imaginat), quedi trencada en uns quants troços que igualment seran absorbits per la terra, però d’una manera més barroera i no tan poètica. De moment resta en la incertesa el seu transcurs. Caldrà temps per veure-ho.

L’escala que veieu està realitzada directament al lloc amb dos tipus de fang: un fang xamotat de base (granulat) i un fang especial que conté una barreja de pasta de paper i que fa que a l’assecar-se no es produeixin tantes esquerdes. El fang no està cuit per tal que l’escala no quedi fixada i faci el seu procés. Quan coem el fang aturem el seu procés natural ja que fem que l’aigua s’evapori per garantir-ne una continuïtat en el temps (si no, mireu els museus que conserven encara peces de ceràmica de fa mil·lennis). Aquí el fang conté aigua i l’aigua té tendència a tornar a fer el seu cicle, per tant, tot i ara tenir una forma, l’escala l’anirà perdent pel propi procés, per la mateixa interacció amb el medi on viu.

Cal deixar clar que no pretenc parlar de la forma escala, ni fer una escala bonica ni fer-ne un símbol o un concepte. En aquesta proposta la forma externa que pren l’escala de fang no és important sinó que allò que importa és el seu procés, la seva interacció, el seu Fer. Simplement deixo una escala de fang perquè el temp vagin fent la seva feina. Podríem dir que l’escala és aquí per fer visible el medi, un medi que s’anirà fent present a mida que passin els dies i plogui, faci fred, calor, etc. Al final, al cap d’un temps que desconeixem, la forma escala es perdrà i el fang quedarà absorbit, integrat. Aleshores l’escala en comptes d’ajudar-nos a pujar o a baixar, haurà baixat tota ella.